Stapkampioen trap nou 'oranje' spore | George Herald
Stapkampioen trap nou 'oranje' spore
Thursday, 20 October 2016, 07:31
Dubbele stapkampioen Durando Aweries (13) met sy helder oranje tekkies van die sportikoon Elana Meyer. Foto: Roger Sedres/ImageSA
GEORGE NUUS - 'n Dertienjarige kaalvoetkampioen van Borcherds met twee nasionale staptitels agter sy naam, oefen deesdae met helder oranje tekkies wat deur die beroemde Suid-Afrikaanse langafstandatleet, Elana Meyer, geskenk is.
Durando Aweries, 'n gr.7-leerder van Heidedal Primêr, is baie opgewonde oor die verrassingspakkie wat verlede Woensdag by sy huis afgelaai is. Meyer het gesorg vir 'n hele boks vol atletiekklere en twee pare oefenskoene nadat sy van Durando se omstandighede te hore gekom het.
Durando het Meyer en die plaaslike gemeenskap se hartsnare geroer nadat foto's van die jong atleet op sosiale media gesirkuleer is waar hy met wit verbande, hande in die lug, oor die wenstreep loop tydens die interprovinsiale padstapkampioenskappe by Youngsfield in Kaapstad op 8 Oktober. Dit is die tweede agtereenvolgende jaar wat hy die SA 3 km-staptitel verower.
Meyer volg Durando se sukses al 'n geruime tyd. "Ek volg sy vordering met belangstelling en sal graag wil sien dat hy ontwikkel as 'n senior atleet. Ek wou darem net sien dat hy skoene het, want om met pleisers om jou voete te loop is nie ideaal nie." Meyer kom oorspronklik van Albertinia en het op skool haar SWD-kleure vir landloop en atletiek gekry. Oor sy oorwinning is Durando blinkoog en nederig. Tydens 'n onderhoud met die George Herald gesels hy oor sy liefde vir die sport.
"Wanneer ek stap dink ek aan my omstandighede," het hy gesê. Op sy wenslys vir Kersfees is 'n Mongoose BMX-fiets en 'n Samsung-selfoon, maar hy weet dit is sommer net droom. Hy speel graag met gholfballe wat hy optel, en jaag sy tweelingsussie Angelique om hulle tweevertrek HOP-huis in Brucestraat. Sy pa is 'n laaigraafoperateur en sy ma is 'n huisvrou. Hy is een van vyf kinders en deel 'n dubbelbed met sy sussie.
Daar is nie beddens vir almal in die huis nie. Volgens Durando spog sy sussie vreeslik by haar vriende oor sy stappery, en sy ma, Naomi, is net so trots. "Hy het baie hard gewerk om daar te kom. Ek is so dankbaar vir sy afrigters wat hom bystaan," het sy gesê.
Wanneer hy oor sy stappery praat is Durando skoon opgewonde. Hy is ook deel van die landloopspan, en in seisoentyd oefen die kinders daagliks 3 km in die area rondom te skool. In die skool se stapspan was daar vanjaar nog uitblinkers wat gesorg het vir altesaam vier goue, een silwer en twee bronsmedaljes tydens dié kampioenskap. Die meeste van die kinders stap egter kaalvoet.
"Hier lê nie geld rond nie," het hul afrigter Sharon Losper tydens 'n onderhoud gesê. "Nadat ses van die kinders hul tone tydens 'n vorige byeenkoms stukkend geloop het, het ons begin om die voetjies met verbande toe te draai. Dit beskerm hulle tone en hakke teen die teerpad waarop hulle loop. Maar dink net vir jouself wat hierdie kinders kan bereik as hulle moet skoene kan stap!"
Losper bars behoorlik van die trots oor Durando en sy spanmaats se prestasies. Sy is dankbaar vir die hulp van die privaat afrigters, Mari en Jurgens Swiegelaar wat bydrae tot die kinders se sukses. Ook Meyer is vol lof vir Losper en die Swiegelaars se toewyding. "Met soveel goeie prestasies uit die skool moet 'n mens definitief die afrigters daarvoor loof. Sport kan vir mense 'n ongelooflike platform gee," het sy gesê.
'n Fondsinsameling wat aanvanklik vir Durando van stapel gestuur is vir stapskoene, kan dalk nou wyer uitkring.
Lede van die gemeenskap het reeds begin om geldelike bydraes vir die inisiatief by Top Gear-sportwinkel in Meadestraat te los. Volgens die winkeleienaar, Ters Gilliomee, is die gedagte tans om al 13 uitblinkers in die stapspan met stapskoene te voorsien. "Dit sal wonderlik wees as 'n mens deur hierdie inisiatief meer kinders kan bereik," het hy gesê.
Die ander stappers wat presteer het is as volg: Shané Webb (12, goud), Xavairéa Tekana (9, goud), Ashton Grootboom (8, goud). Hilliny Witbooi (9, silwer), Sheronique Noordman (8, brons) en Shevonne Gentle (9, brons). Henry Isaac (12) het 'n silwermedalje vir landloop by die kampioenskap verower.